Karlalandslið Íslands í körfubolta mætir Danmörku í lokaleik sínum í forkeppni undankeppni HM 2023. Ísland þarf sigur gegn Dönum til að komast áfram í keppninni.
Ísland mátti þola afar svekkjandi tap gegn Svartfjallalandi í gærkvöldi en Svartfellingar tryggðu sér sigurinn á síðustu sekúndum leiksins. Þetta var annar leikurinn gegn Svartfjallalandi sem tapaðist í riðlinum sem þýðir að leikurinn við Dani í kvöld verður að vinnast, ætli Ísland sér áfram í undankeppni HM 2023 sem hefst í nóvember. Ísland vann fyrri leikinn gegn Danmörku með 21 stigi um helgina en leikur liðanna í kvöld verður í beinni útsendingu á RÚV 2 og hefst hann klukkan sex.
Landsliðskonan Berglind Björg Þorvaldsdóttir er gengin til liðs við sænska úrvalsdeildarliðið Hammarby en Berglind hefur síðasta árið leikið með Le Havre í Frakklandi. Hammarby situr í þriðja sæti sænsku úrvalsdeildarinnar, 11 stigum á eftir toppliði Rosengård. Berglind er 29 ára og á að baki 52 A-landsleiki og hefur skorað sjö mörk.
Kvennalið Vals í fótbolta mætir Hoffenheim í undanúrslitum forkeppni Meistaradeildar Evrópu í fótbolta í dag en leikið er í Zürich í Sviss. Forkeppnin skiptist í 10 fjögurra liða riðla og spila sigurlið þessarar fyrstu umferðar svo um sæti í annarri umferð keppninnar. Fari Valskonur með sigur af hólmi gegn Hoffeinheim í dag, mæta þær annað hvort Zürich eða AC Milan í næstu umferð. Breiðablik hefur leik í forkeppni á morgun en Blikar mæta KÍ frá Færeyjum og fer sá leikur fram í Litáen.
Keppni í úrvalsdeild kvenna í fótbolta heldur áfram í dag en ÍBV og Keflavík eigast við í Eyjum, Þór/KA mætir Tindastóli á Akureyri og Þróttur fær Stjörnuna í heimsókn. 17. umferð úrvalsdeildar karla lauk í gærkvöld með þremur leikjum. Breiðablik vann ÍA 2-1, KR vann HK 1-0 og Víkingur hafði betur gegn Fylki, 3-0. Valur er áfram á toppi deildarinnar með 36 stig. Víkingur er í 2. sætinu með 33 stig og Breiðablik í því þriðja með 32 en Blikar eiga leik til góða. ÍA og HK eru áfram í neðstu tveimur sætunum, HK situr í 11. sætinu með 13 stig, stigi ofar en Skagamenn sem verma botnsætið.
Karlalandslið Íslands í körfubolta mætir Danmörku í lokaleik sínum í forkeppninni fyrir undankeppni HM 2023. Ísland verður að vinna leikinn til að komast áfram í næstu umferð.